Brexit: Duitsland wil 'sagte' ooreenkoms aanbied | Netwerk24
Brexit: Duitsland wil 'sagte' ooreenkoms aanbied
02 Augustus 2018 09:39
Daar is fluisteringe dat Duitsland 'n vae Brexit-ooreenkoms aan Brittanje wil aanbied in 'n poging om te keer dat hy geen ander keuse het as om die Europese Unie (EU) in 2019 sonder 'n ooreenkoms te verlaat nie.
The Guardian berig dit het paniek laat ontstaan in die sogenaamde 'Remain'-kamp (diegene wat wil hê Brittanje moet deel bly van die EU en wat nou aandring op 'n tweede referendum daaroor) en dat Duitsland vinnig gespring het om die gerugte oor 'n ooreenkoms wat Theresa May, premier van Brittanje, uit haar huidige penarie kan red, hok te slaan.
Die ooreenkoms sou behels dat baie van die groot haakplekke eers nadat Brittanje die EU verlaat het tydens verdere onderhandelinge uitgestryk word.
Michel Barnier, hoofonderhandelaar van die EU, kan glo die ooreenkoms ter tafel lê as hy die steun van Frankryk en Duitsland het.
Die meeste EU-lande is bekommerd dat daar andersins glad nie 'n ooreenkoms bereik sal word nie.
Reuters berig Duitsland is veral bekommerd dat dit handelsgeskille ná Brexit tot gevolg kan hê. Brittanje is sy tweede grootste uitvoermark.
Joernaliste drom in 2016 saam by die Europese Unie se hoofkwartiere in Brussel waar Brexit bespreek is. Twee jaar later is daar meer vrae as antwoorde oor wat die ooreenkoms gaan behels. Foto: Reuters